b"\n_START_ARTICLE_\nXavier Pascual i Vives\n_START_SECTION_\nBiografia\n_START_PARAGRAPH_\nDespr\xc3\xa9s de dos anys i mig com a ajudant del t\xc3\xa8cnic montenegr\xc3\xad Du\xc5\xa1ko Ivanovi\xc4\x87, Pascual es va fer c\xc3\xa0rrec del primer equip del FC Barcelona. Xavi Pascual s'havia incorporat a l'entitat for\xc3\xa7a temporades abans, a l'exercici 2004/05, com a entrenador del Bar\xc3\xa7a B, a la Lliga EBA i com a coordinador del b\xc3\xa0squet base. Anteriorment havia desenvolupat la seva traject\xc3\xb2ria a diversos equips catalans, amb els quals havia sumat tres ascensos de categoria, a la Lliga EBA, a la LEB-2 i a la LEB._NEWLINE_Xavi Pascual va iniciar l'etapa d'entrenador a la categoria de minib\xc3\xa0squet del CB Gav\xc3\xa0 (1990-91), club al qual estaria vinculat fins a l'any 1994. Posteriorment, va fitxar pel CB Cornell\xc3\xa0, en qu\xc3\xa8 va ser primer entrenador de l'equip sub 20 i del s\xc3\xa8nior B. Des de l'any 1995 fins al 1997 va ser ajudant d'Agust\xc3\xad Cuesta al capdavant del Cornell\xc3\xa0. Aquelles dues temporades va aconseguir un subcampionat i un tercer lloc a la Lliga, i va guanyar el primer any la Lliga Catalana d'EBA._NEWLINE_Del Cornell\xc3\xa0, Xavi Pascual va passar a entrenar el CB Santfeliuenc de la Segona Nacional (l'actual Copa Catalunya). De la temporada 1999 a la 2001, l'entrenador va fitxar pel CB Olesa, equip amb qu\xc3\xa8 va aconseguir l'ascens a la Lliga EBA, en la primera temporada, i va ser segon en el debut a la nova categoria._NEWLINE_Abans d'arribar al Bar\xc3\xa7a, Pascual va entrenar l'Aracena de Ponts, conjunt amb el qual va guanyar la Lliga Catalana d'EBA i va aconseguir l'ascens a la LEB-2. La temporada 2002-03 va revalidar el t\xc3\xadtol de Lliga, en una categoria superior, i va aconseguir l'ascens a la LEB. La campanya seg\xc3\xbcent, tot i guanyar el t\xc3\xadtol de Lliga Catalana LEB a la categoria, l'equip va descendir a la LEB-2._NEWLINE_La temporada 2004/05, Xavi Pascual va arribar al FC Barcelona com a entrenador de l'equip de la Lliga EBA i coordinador dels equips base. Des de la temporada 2005-06, Pascual ha estat el segon entrenador del primer equip del Bar\xc3\xa7a com a ajudant de Dusko Ivanovic._NEWLINE_Abans d'arribar al Bar\xc3\xa7a, Xavier Pascual compaginava la seva tasca com a t\xc3\xa8cnic amb la responsabilitat d'enginyer, entre l'any 2001 i el 2005 a l'Ajuntament de Viladecans. Quan va incorporar-se al Bar\xc3\xa7a, va dedicar-se de forma exclusiva al b\xc3\xa0squet._NEWLINE_L'octubre de 2016 va firmar un contracte amb el Panathinaikos BC per ser l'entrenador del club grec durant tres temporades, tot i que en el mes de desembre de 2018 fou destitu\xc3\xaft despr\xc3\xa9s d'una derrota a la pista del Reial Madrid, la que suposava la seva quarta derrota en els \xc3\xbaltims cinc partits a l'eurolliga."